Wažne městno na wčerawšej Njebjelčanskej gmejnskej radźe zabra wobzamknjenje wo podlěšenju zrěčenja přenajeća gmejnskich polow a łukow.
Njebjelčicy (aha/SN). Mjeztym štyri lěta wotnaja ratarski mišter Ignac Wjesela z Chrósćic, statnje pruwowany hospodar za ekologiske ratarstwo, wot gmejny Njebjelčicy cyłkownje něhdźe 25 hektarow pódy. Nimo krupnika (Dinkel), wowsa a kukuricy plahuje wón tam tež dźećel a buny. Krupnik dodawa Spytečanskemu młynej, buny a kukuricu přewostaja plahowarjej maćernych kruwow w Čornym Chołmcu, wows dóstawaja plahowarjo husow, abo Chróšćan předźěłuje jón na tružki.
Klětu ma Wjesela předwidźane wukubłać wučomnika a chce halu za składowanje zorna natwarić. Dokelž trjeba za dalše planowanje hospodarsku wěstotu, je Njebjelčanskej gmejnje próstwu wo najenske zrěčenje za přichodne 15 lět zapodał. Tamniši wjesnjanosta Tomaš Čornak (CDU) je we wuběrkach parlamenta do posedźenja gmejnskeje rady pozadki naležnosće rozłožił.
hrv_Latn szl_Latn szl_Latn